En gravhund (Canis lupus familiaris) er en lavstammet hunderace avlet med henblik på jagt i andre dyrs grave (f.eks. grævling og ræv). Gravhund er en af de mest populære hunderacer. Blandt andet har det danske kongehus i en længere årrække haft gravhunde. På tysk og engelsk hedder gravhund 'dachshund' (=grævlingehund). Gravhunde blev avlet bl.a. med det formål at få små, hurtige jagthunde, som kunne bevæge sig ned i huller og tunneler. I dag er hunden dog i lige så høj grad en familie- og selskabshund. Dens levetid er ca. 10-13 år.